Min kone og jeg har oprettet et gensidigt testamente, hvori det bestemmes, at den længst levende skal arve mest muligt. Vi vil gerne vide, om den længst levende kan vælge først at sidde i uskiftet bo og senere skifte ifølge testamentet? Vi er gift og har kun fælles børn.
Da I alene har fælles børn, kan I altid vælge at sidde i uskiftet bo med jeres delingsformue. Hvis I har særeje, som forbliver særeje ved død, kan I dog ikke sidde i uskiftet bo med det. Et særeje vil derfor blive skiftet med det samme. Spørgsmålet om, hvorvidt I kan vælge at sidde i uskiftet bo, og senere kan skifte, afhænger af, hvordan testamentet er formuleret. I langt de fleste tilfælde vil testamentet dog være formuleret, så I har mulighed for at sidde i uskiftet bo i en periode og derefter skifte efter bestemmelserne i testamentet. Hvis I vil være helt sikre, vil jeg anbefale jer at kontakte en advokat og få det gennemgået.